Високо образовање
Високо образовање остварује се кроз академске и струковне студије на основу одобрених, односно акредитованих студијских програма за стицање високог образовања. На академским студијама изводи се академски студијски програм, који оспособљава студенте за развој и примену научних, стручних и уметничких достигнућа. На струковним студијама изводи се струковни студијски програм, који оспособљава студенте за примену знања и вештина потребних за укључивање у радни процес.

Кандидат за упис на студије првог степена полаже пријемни испит или испит за проверу склоности и способности, у складу са општим актом самосталне високошколске установе. Потребно за упис на студије првог степена утврђује се на основу општег успеха постигнутог у средњем образовању и резултата постигнутих на пријемном испиту, односно испиту за проверу склоности и способности. Кандидат који има положену општу матуру не полаже пријемни испит. Уместо пријемног испита овом кандидату вреднују се резултати опште матуре, у складу са општим актом самосталне високошколске установе. Студент студија првог степена друге самосталне високошколске установе, лице које има стечено високо образовање на студијама првог степена и лице коме је престао статус студента у складу са овим законом, може се уписати на студије првог степена, под условима и на начин прописан општим актом самосталне високошколске установе, на лични захтев.

Делатност 
Делатност високог образовања обављају следеће високошколске установе:
Универзитет,
Факултет,
Академија струковних студија,
Висока школа,
Висока школа струковних студија.

Акредитацијом се утврђује да високошколска установа и студијски програми испуњавају стандарде које је утврдио Национални савет и да високошколска установа има право на издавање јавних исправа у складу са Законом о високом образовању. Поступак акредитације спроводи се на захтев Министарства, оснивача, односно саме високошколске установе.

Врсте студија 
Студије првог степена су: основне академске студије, основне струковне студије.
Студије другог степена су: дипломске академске студије — мастер, специјалистичке струковне студије, специјалистичке академске студије.
Студије трећег степена су докторске академске студије.

Види још 
 Образовање
 Наука

Референце

Спољашње везе 
 http://www.mpn.gov.rs/ Званичан сајт мпн. 
 http://www.paragraf.rs/ZAKON O VISOKOM OBRAZOVANJU ("Sl. glasnik RS", br. 76/2005, 100/2007 - autentično tumačenje, 97/2008, 44/2010, 93/2012, 89/2013, 99/2014, 45/2015 - autentično tumačenje i 68/2015)

Образовање